ქვემო ყარაბულაღის სარკის წმინდა გიორგის ეკლესია

ქვემო ყარაბულაღის „სარკის“ წმინდა გიორგის ეკლესია — XI საუკუნის ქართული ქრისტიანული ხუროთმოძღვრების ძეგლი ქვემო ქართლში, ახლანდელი დმანისის მუნიციპალიტეტის სოფელ ქვემო ყარაბულაღის ტერიტორიაზე. შემორჩენილია ნანგრევების სახით.

ეკლესია დგას სოფლის განაპირა გორაზე, მდინარე შავწყაროსწყლის მარცხენა მხარეს. საამშენებლო წარწერის მიხედვით 1040 წელსაა აშენებული. ეკლესია დარბაზულია, გეგმით სწორკუთხა (5 x 2 მ), გარედან ნაწილობრივ ნათალი, შიგნიდან კი უხეშად დამუშავებული ქვითაა ნაგები. გარედან არქიტრავული და შიგნიდან თაღოვანი კარი სამხრეთ კედელშია. არქიტრავის ქვის შუაში ბოლნური მედალიონის ორივე მხარეს ასომთავრული წარწერაა ამოკვეთილი:    

აფსიდა ნახევარწრიულია, სარკმელი სწორწირთხლიანია. მის სამხრეთ და ჩრდილოეთ მხარეს სხვადასხვა სიმაღლეზე მცირე ზომის სწორკუთხა ნიშებია ამოკვეთილი. კონქი მხარზე გადასულ გათლილი ქვით გადაყვანილ სატრიუმფო თაღს ეყრდნობოდა. დარბაზი დანაწევრებული არაა, შესაბამისად, კამარა კედლებზე იყო გადაყვანილი. ეკლესია შიგნიდან შელესილი იყო და მოხატული. მხატვრობის უსახური ფრაგმენტები ჩრდილოეთ კედელზეა შემორჩენილი. 1944 წელს ისტორიკოს ლეო რჩეულიშვილს ტაძარში უნახავს ქვაჯვარის ბაზისი ჯვრის გამოსახულებით, რის გამოც, ის თვლიდა, რომ ეკლესია ქვაჯვარის ბუდედ იყო აშენებული. ტაძრის გარშემო ქვის გალავნის ნაშთია შემორჩენილი.

ლიტერატურა
 რჩეულიშვილი ლ., ქართული ხელოვნების ისტორიის ნარკვევები. თბ.,1994. — გვ. 34-42.
 შუბითიძე ვ., ქართული ციხესიმაგრეები და ეკლესია-მონასტრები. თბ., 2012. — გვ.76.

რესურსები ინტერნეტში

კატეგორია:დმანისის მუნიციპალიტეტის ტაძრები